《聊城夜泊闻扬州寇急怆然有作》
明代·黎民表

杀气朱方徙，妖星太白低。三江分部曲，五月斗鲸鲵。

箭满芜城郭，笳哀邗水堤。肉飞腥赤海，炬列障丹梯。

红粟千艘尽，青楼万甲齐。秋阴连斥堠，白日惨虹蜺。

推毂汉庭上，屯兵吴苑西。至尊愁玉食，诸将走桐圭。

东岱严军垒，聊城入鼓𥀷。捐金空市骏，拔剑起闻鸡。

卤莽抛残帙，仓皇拥旧绨。此曹仍跋扈，吾计失羁栖。

愤欲逃东海，舂难假会稽。冥鸿天亦碍，老马路逾迷。

衣食人相籍，壶觞客为携。河流驱黯淡，月色助悲悽。

国事吞声问，乡书掩泪题。容身犹不定，何处夜乌啼。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。